Návrh na poskytnutie a uvoľnenie finančných prostriedkov z Fondu národného majetku SR schválených pre rok 2002  pre Ministerstvo zdravotníctva SR na  dofinancovanie a oddlženie štátnych zdravotníckych zariadení a zdravotných poisťovní

Vláda Slovenskej republiky svojím uznesením č. 502 zo dňa 6. júna 2001 k stavu záväzkov zdravotníckych zariadení s dôrazom na záväzky voči dodávateľom energií, Sociálnej poisťovni, Národnému úradu práce a dodávateľom liekov a zdravotníckych pomôcok a návrhu na ich riešenie schválila v zmysle prílohy č. 2 uznesenia vlády č. 502 zo 6. júna 2001 finančné zdroje na oddlženie rezortu zdravotníctva v roku 2001 a 2002. 
	Vláda SR svojím uznesením č. 790 z 30. augusta v zmysle bodu B.12. súhlasila s vyčlenením časti zdrojov z privatizácie v roku 2002 na riešenie záväzkov zdravotníckych zariadení a zdravotných poisťovní vo výške 3,685 mld. Sk v zmysle uznesenia vlády č. 502/2001.
	V zmysle bodu E.10. uznesenia vlády SR č. 790 z 30. augusta 2001 odporučila vláda SR zabezpečiť z rozpočtu Fondu národného majetku na rok 2002 prostriedky vo výške 3,685 mld. Sk na riešenie záväzkov zdravotníckych zariadení a zdravotných poisťovní.
	Návrh doplnku k použitiu majetku Fondu národného majetku SR v roku 2002, podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov schválila vláda SR svojím uznesením č. 447 z 25. apríla 2002 a následne  Národná rada Slovenskej republiky.
	Schválený rámcový objem finančných prostriedkov vo výške 3,685 mld. Sk pre rezort zdravotníctva je určený  na riešenie záväzkov zdravotníckych zariadení a zdravotných poisťovní v zmysle uznesenia vlády SR č. 502/2001.
	Vzhľadom na to, že citované uznesenie vlády SR umožňuje riešiť záväzky štátnych  zdravotníckych zariadení a zdravotných poisťovní vykazované len do obdobia 28. 2. 2001 (príloha č. 1 tohto uznesenia) a tento stav záväzkov už nezodpovedá skutočnosti, lebo medzitým došlo k posunu neuhradených záväzkov po tomto dátume, je potrebné vykonať zmenu, prípadne doplnenie uznesenia vlády SR č. 502 zo 6. 6. 2001. 
	Ďalším dôvodom zmeny citovaného uznesenia je skutočnosť, že niektoré štátne zdravotnícke  zariadenia budú na základe zákona NR SR č. 416/2001 Z. z. (tzv. transformačného zákona) prechádzať k 1. 1. 2003 v rámci presunu kompetencií na obce a VÚC a časť štátnych zdravotníckych zariadení sa v súlade so zákonom č. 13/2002 Z. z. (tzv. transformačného zákona) premení na neziskové verejnoprospešné organizácie. V tejto súvislosti je požiadavka zabezpečiť ich oddlženie, čo by nebolo možné podľa súčasne platného uznesenia vlády SR č. 502/2001 vzhľadom na ohraničený termín a štruktúru záväzkov v schválenom harmonograme oddlžovania v prílohe citovaného uznesenia. 
	Ďalším dôvodom doplnenia uznesenia vlády SR č. 502/2001 je, že umožňovalo použiť finančné prostriedky určené na oddlženie u zdravotných poisťovní iba na úhradu záväzkov za receptové lieky a ZM, ale neumožňovalo úhradu záväzkov voči štátnym zdravotníckym zariadeniam. 

	V záujme vytvorenia podmienok pre zabezpečenie maximálne efektívneho použitia finančných prostriedkov z výnosov z privatizácie na oddlženie celého reťazca dlžníkov a veriteľov (ZP, ZZ, dodávatelia, inštitúcie), je potrebné rozšíriť účel použitia týchto prostriedkov. 
	Súčasne je potrebné zabezpečiť   poskytnutie a uvoľnenie finančných zdrojov z rozpočtu FNM SR v požadovanom termíne a zabezpečiť ich účelové použitie na úhradu dlhov v súlade so závermi, ktoré boli prijaté na rokovaniach s podpredsedom vlády SR pre ekonomiku, ministrom financií SR a ministrom zdravotníctva SR v dňoch 24. – 25. 6. 2002. Prijaté závery sú aj obsahom Správy o spôsobe oddlženia zdravotníckych zariadení, ktoré podľa zákona č. 416/2001 Z. z.  (kompetenčný zákon) budú od 1. 1. 2003 prevedené na obce a VÚC predloženej do Národnej rady SR podpredsedom vlády pre ekonomiku.  Predmetná správa bola prerokovaná v  NR SR dňa 12. júla 2002.